Reserviläisliiton puheenjohtaja Mikko Savola kysyy, kuinka monta prikaatia Suomi olisi saanut 18 päivässä kokoon.

Reserviläisliiton puheenjohtaja pitää Suomen puolustuskykyä edelleen vahvana. Kuvituskuva. JUKKA RITOLA/AL

Reserviläisliiton puheenjohtajan Mikko Savolan mukaan Suomen puolustus vastaa huonosti hybridisodankäynnin haasteisiin.

Savola puhui tänään Tammisunnuntain maanpuolustusjuhlissa Ähtärissä.

Savolan mukaan Suomen operatiiviset joukot ovat normaalitilassa hyvin pienet. Lisäksi valmiuden kohottaminen tai reserviläisten kutsuminen kertausharjoituksiin on hidasta.

Ukrainan sodan alkumetreillä Venäjä onnistui hybridisodankäynnillä kaappaamaan Krimin niemimaan vajaassa kolmessa viikossa.

– Voi vain miettiä, kuinka monta prikaatia tai muuta jalkaväen taisteluosastoa olisimme itse saaneet 18 vuorokaudessa kokoon. Ja kuinka moni niistäkään olisi ollut siinä vaiheessa taistelukelpoinen, Savola kysyi puheessaan.

Puolustuskyky edelleen vahva

Puolustusministeri Jussi Niinistö on aikaisemmin esittänyt, että reserviläisiä pitäisi kyetä kutsumaan palvelukseen huomattavasti nykyistä kolmen kuukauden varoaikaan nopeammin.

Savola pitää ehdotusta hyvänä, mutta näkee asian myös yksittäisen reserviläisen näkökulmasta.

– On varmasti reserviläisiä, joille palvelukseen lähtö pienellä varoajalla ei tuota ylivoimaisia ongelmia. Mutta sitten on niitäkin, joiden kohdalla asia ei ole näin yksinkertainen. Mihin kolmen lapsen yksinhuoltaja laittaa lapsensa kun käsky parin päivänä päästä alkavaan kertausharjoitukseen käy? Miten menettelee oman, dementoituneen isänsä tai äitinsä omaishoitaja?

Suomen puolustuskyky on Savelan mukaan kuitenkin edelleen vahva.

– Suomi kykenee edelleen tarvittaessa puolustamaan itseään laajaakin maahantunkeutumista vastaan.